Majuba-fees dalk in gedrangDie Majuba-fees. Dit is amper weer tyd vir die Majuba-fees, maar vanjaar hang daar ŉ donker wolk oor dié viering. Jaarliks trek honderde Afrikaners van heinde en verre na Majubaberg naby Volksrust, ter gedagtenis aan dié legendariese veldslag tussen die Boere en die Britte op 27 Februarie 1881. Die Boere se oorwinning is in 1981, in die eeufeesjaar, amptelik gevier en sedert die laat 1980’s het dié viering ŉ jaarlikse instelling geword. Vanjaar kan dit egter moontlik die laaste keer wees wat dié fees plaasvind, weens ŉ gebrek aan geld. “Almal van ons kan aan ons eie sakke voel hoe dit jaar na jaar taaier raak om te oorleef. Net so raak dit ongelukkig by die jaar finansieel taaier om hierdie geleentheid aan te bied en dit is moontlik dat 2021 se fees in omvang kleiner mag wees en dat die skyngeveg dalk in die slag kan bly,” sê Anné van Zyl, mediaverteenwoordiger van die Majuba Trust. “Dit sal verskriklik wees om dit prys te gee, want dit maak die geskiedenis elke jaar vir elkeen wat daar is, weer lewend.” Boere wat geveg het in die slag van Majuba Maar die Majuba Trust glo steeds, nes bykans 140 jaar gelede, ŉ boer maak ŉ plan. “Ons het ŉ paar jaar gelede op klein skaal begin om mense aan te moedig om Majuba Burgers te word, hoofsaaklik om die terrein te help onderhou en te ontwikkel. Ons beplan egter om tydens 2020 se fees ŉ groot projek van stapel te stuur om die getal burgers drasties uit te brei sodat ons die jaarlikse fees, wat ŉ groot geskiedenisbate is, se toekoms kan verseker.” Majuba Burgers sal die jaarlikse fees gratis mag bywoon én die geleentheid kry om een week en naweek per jaar gratis op die terrein te mag vakansie hou. “Ons nooi mense om vanjaar se fees te kom bywoon,” sê Van Zyl, “want dit is werklik ŉ geskiedkundige geleentheid. Ons staan weer voor ŉ berg. En elkeen wat kom kamp en Majuba Burgerskap opneem, gaan ons help om hierdie berg weer te oorwin.” Vanjaar sal die swepe nog klap tydens die skyngeveg.. Die perderuiters gaan pronk en daar gaan in die nag weer ŉ fakkelloop teen die berg uit wees. Ons gaan Cantus en sing en die kinders gaan swart wees van die modder. Die fees word van 28 Februarie tot 1 Maart aangebied plaas. Die kampterrein is egter ŉ week voor die fees en ŉ week ná die tyd oop vir mense wat langer wil kom kamp. Besoek www.majubaberg.co.za vir meer inligting.